Document ID: 31994D0085

ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Φεβρουαρίου 1994 για την κατάρτιση καταλόγου τρίτων χωρών από τις οποίες τα κράτη μέλη επιτρέπουν τις εισαγωγές νωπού κρέατος πουλερικών (94/85/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/494/ΕΟΚ του Συμβουλίου της 26ης Ιουνίου 1991 για τους υγειονομικούς όρους που διέπουν το ενδοκοινοτικό εμπόριο και τις εισαγωγές από τρίτες χώρες νωπού κρέατος πουλερικών (1), όπως τροποποιήθηκε τελευταία από την οδηγία 92/116/ΕΟΚ (2), και ιδίως το άρθρο 9,
Εκτιμώντας:
ότι οι χώρες οι οποίες απαριθμούνται στο παράρτημα της παρούσας απόφασης και οι οποίες εφοδιάζουν ανέκαθεν τα κράτη μέλη, απέδειξαν, είτε μέσω γραπτών διαβεβαιώσεων που συνοδεύονταν από την κατάλληλη τεκμηρίωση, είτε από επιτόπιες επιθεωρήσεις, ότι πληρούν τις απαιτήσεις της Κοινότητας-
ότι οι διαβεβαιώσεις αυτές εξετάζονται από τη Μόνιμη Κτηνιατρική Επιτροπή-
ότι ο κατάλογος αυτός εφαρμόζεται με την επιφύλαξη της απόφασης 93/342/ΕΟΚ της Επιτροπής (3), η οποία θεσπίζει τα κριτήρια χαρακτηρισμού τρίτων χωρών ως απαλλαγμένων από τη γρίπη και τη ψευδοπανώλη των πτηνών-
ότι ενδέχεται, επίσης, να χρειάζεται διευκρινίσεις, σε ορισμένες περιπτώσεις, σχετικά με τις περιοχές χωρών από τις οποίες επιτρέπονται οι εισαγωγές-
ότι ο κατάλογος αυτός μπορεί να τροποποιηθεί ανά πάσα στιγμή για να ληφθούν υπόψη νέα στοιχεία ή νέες καταστάσεις- ότι η ένταξη οποιασδήποτε χώρας σ' αυτόν τον κατάλογο μπορεί να αναθεωρηθεί ανά πάσα στιγμή εάν προκύπτει από περαιτέρω στοιχεία, και ιδίως από επιτόπου επιθεωρήσεις- ότι οι όροι στην εν λόγω τρίτη χώρα μπορεί να έχουν αλλάξει ή ότι τα στοιχεία που είχαν ληφθεί προηγουμένως ήταν ελλιπή, ανακριβή ή ασαφή-
ότι, μολονότι ο κατάλογος τρίτων χωρών αποτελεί τη βάση για τις κοινοτικές ρυθμίσεις που εφαρμόζονται κατά τις εισαγωγές από τρίτες χώρες, κατ' εφαρμογή της οδηγίας 91/494/ΕΟΚ, θα πρέπει να ληφθούν και άλλα μέτρα, σε ό,τι αφορά, κυρίως, ειδικούς όρους σχετικά με την υγεία των ζώων και με τη δημόσια υγεία, προγράμματα διάθεσης αποβλήτων και πιστοποιητικά, ώστε να επιτευχθεί πλήρης εναρμόνιση των όρων για την εισαγωγή νωπού κρέατος πουλερικών-
ότι, εν αναμονή της εκ μέρους της Επιτροπής έγκρισης του υγειονομικού πιστοποιητικού για την εισαγωγή νωπού κρέατος πουλερικών από τις χώρες που αναφέρονται στο συνημμένο κατάλογο, τα κράτη μέλη μπορούν να συνεχίσουν να απαιτούν κατά τις εισαγωγές τους την τήρηση των υγειονομικών τους όρων που ισχύουν την 1η Ιανουαρίου 1994-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επιτρέπουν τις εισαγωγές νωπού κρέατος πουλερικών σύμφωνα με τον κατάλογο του παραρτήματος.
Άρθρο 2
Η παρούσα απόφαση εφαρμόζεται από την 1η Ιουλίου 1994.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 16 Φεβρουαρίου 1994.

Labels: 17
5
3
6
18